  Анжелика Тихонова корреспондент «Мужское певческое братство» VI Росси фестиваль-конкурсын куать номинациос пӧлысь витяз Удмуртиысь коллективъёс вормизы. Огез соос пӧлысь искусствоосъя элькун нылпи школаысь быдэ вуымтэослэн «Ингур» хорзы. Со сярысь иворъёсъя «Удмуртия» агентстволы вераз коллективен кивалтӥсь, фестивальлэн огез радъясез Валерий Митрофанов. Крезьгуро ужрад Ижкарын 8-тӥысен 11-тӥ толсурозь ортчиз.  «Ингур» капелла кык номинациын кыкетӥ инты басьтӥз. Нош быдэ вуымтэослэн «Ингур» хорзы — соос кык номинациын нырысетӥ инты басьтӥзы. Одӥгез вал «Пиосъёслэн но быдэ вуымтэослэн хорзы» номинация - отын вормиз «Ингур», но «Духовной крезьгуръёсъя» номинация вал - быдэ вуымтэослэн хорзы луиз нырысетӥ интыын, нош «Ингур» капелла — кыкетӥ интыын. Куинетӥ интыын кык коллектив — Челябинск улосысь хор но Якшур-Бодьяысь «Воля» ансамбль», — вераз Валерий Митрофанов. Озьы ик конкурсын вормисьёс пӧлы пыризы Якшур-Бодьяысь искусствоосъя школаысь пиослэн «Отрада» ансамбльзы, Ижкарысь искусствоосъя 8 номеро школаысь покчи пиослэн «Vivat» хорзы, Казаньысь пиослэн капеллазы, Можгаысь воргоронъёслэн «Аккорд Life» кырӟанъя ансамбльзы но Балезино ёросысь воргоронъёслэн «Солидные ребята» кырӟанъя ансамбльзы. Валерий Митрофановлэн верамезъя, коллективъёслэн творческой кужымзы будэмын, «жюри но пусйиз, туэ тросгес умой, вылӥ дунъямон коллективъёс». «Одно ик вераны кулэ, коллективъёслэн творческой мылкыдзы, быгатонлыксы будэмын. Соин ик жюри - сыӵе туж вылӥ, тунсыко жюри, куинь профессорез жюриын (кивалтӥз соосын профессор, Росси Федерациысь но Татарстанысь искусство удысысь дано ужась, Казаньысь кун консерваториысь хоровой дирижированиея кафедраен кивалтӥсь Владислав Лукьянов — ред.) - соос токма шорысь озьы уз вераське. Кыкез-а, куинез-а соос пӧлысь котькуд ар вуыло. Соос чакланы быгато: будэ-а, уг-а, воштӥське-а маке. Туэ фестивалез ваньзы пусйизы умоен», — вераз фестивалез огез радъясь. Фестиваль-конкурсэз Удмуртиысь операя но балетъя кун театрын ортчем бадӟым гала-концерт йылпумъяз. Отчы тужгес устоосыз коллективъёс пыриськизы. Тодады вайытом, туэ нырысьсэ фестиваль-конкурсэз ортчытыны юрттэт сётӥз Россиысь лулчеберетъя министерство - федерал коньдэтысь 350 сюрс манет висъязы. Ужрадэ 8 аресысен 80 аресозь 500-лэсь ятыр пияшъёс но воргоронъёс пыриськизы. Тегъёс: Лулчеберет Ижкар Удмуртия Россия фестиваль кырӟан  